Max Verstappen: Jongste en eerste Nederlandse F1-wennerMax Verstappen Foto: Formula One Die 18-jarige Max Verstappen het Sondag geskiedenis gemaak in Spanje toe hy as die jongste wenner ooit in die Spaanse Grand Prix aangewys is. Verstappen is boonop ook die eerste Nederlander wat met dié gesogte titel kan spog. Hy het voordeel getrek uit ŉ dramatiese ongeluk tydens die eerste rondte tussen die twee Mercedes-renjaers, Lewis Hamilton en Nico Rosberg. Verstappen was tot die laaste rondte onder geweldige druk van die Ferrari-veteraan Kimi Raikkonen (36). Dit was die eerste wedren vir Verstappen in ŉ Red Bull-motor, nadat hy ŉ paar dae gelede uit die junior Toro Rosso-span bevorder is. Ferrari se Sebastian Vettel (28) het die derde plek gehaal. “Dit voel wonderlik, ek kan dit nie glo nie. Dit was ŉ wonderlike wedren,” het Verstappen op die podium gesê. “Ek moet dankie sê aan die span vir só wonderlike motor. My pa het my baie gehelp om hierdie prestasie te behaal. Dit is wonderlik.” Max se pa, Jos Verstappen (44), het vantevore in die F1 teen Raikonnen gejaag. “Die feit dat hy [Max] ŉ wedren in sy tweede jaar wen is ongelooflik,” het hy gesê. Die jong Verstappen kon nie van die gebruiklike sjampanje op die podium drink nie, aangesien hy te jonk is. Lees meer: F1 Winners and losers – Spain